Gesteelde juwele was R1.3 miljard werd | Maroela Media
ŉ Gewapende man het Sondag in die Carlton-hotel ingestap en juwele ter waarde van €103 miljoen (sowat R1,3 miljard) gesteel.
Die man het ŉ kopbedekking aangehad en met ŉ semi-outomatiese pistool die juwele gesteel wat deel was van ŉ uitstalling deur ŉ groep wat deur die Israeliese biljoenêr, Lev Leviev, besit word.
Owerhede het aanvanklik die diefstal op €40 miljoen (nagenoeg R520 miljoen) beraam, maar ná ŉ inventaris van die uitstalling opgestel is, bepaal dat die bedrag aansienlik hoër is. “Die man het ŉ verskeidenheid van juwele gesteel, insluitend ringe, hangertjies en oorbelle met diamante,” het aanklaers in Grasse naby Cannes gesê.
Voor Sondag se diefstal was die wêreld se grootste juwelediefstal ŉ voorval in 2003 in België toe rowers met juwele ter waarde van €100 miljoen gevlug het. Meer as 120 uit 160 kluise in die Diamond Centre in Antwerp se diamantdistrik is oopgebreek en beroof.
“Dit het alles baie vinnig en sonder geweld gebeur,” het die aanklaer se kantoor Sondag oor die rooftog in Cannes gesê. Personeellede en vakbonde blameer slap sekuriteit by die Carlton-hotel. Die uitstalling is glo in ŉ vleuel van die hotel aangebied wat direkte toegang tot die straat het en die polisie voer aan hulle is nie vroeër in kennis gestel van die uitstalling nie. Alhoewel dit nie ŉ wetlike vereiste is nie, sou dit normaalweg standaardprosedure wees vir luukse hotelle om die polisie in kennis te stel van die uitstalling.
Miljardêr Lev Leviev
Die CGT-vakbond het Maandag gesê die Carlton het in 1994 ook onder ŉ juwelediefstal deurgeloop en ŉ sekuriteitswag is ernstig gewond toe hy raakgeskiet is.
Leviev maak glo van sy eie sekuriteitswagte gebruik vir die “Buitengewone diamante”-uitstalling wat op 20 Julie oopgemaak het.
Juwele ter waarde van $1.4 miljoen is in Mei tydens die jaarlikse filmfees in Cannes uit ŉ kluis in ŉ hotelkamer van ŉ Chopard-werknemer gesteel.
In ŉ afsonderlike voorval is ŉ diamanthalssnoer ter waarde van $1.9 miljoen ook tydens die filmfees gesteel.